SAL-vlieënier in hof oor lisensieWilliam Chandler. Foto: Facebook Die voormalige vlieënier van die Suid-Afrikaanse Lugdiens (SAL) wat glo nie die vereiste lisensie gehad het nie, het Maandag in die landdroshof in Kempton Park verskyn. Brig. Vishnu Naidoo, woordvoerder van die polisie, het bevestig William Chandler het hom Maandagoggend in die teenwoordigheid van sy regsverteenwoordiger aan die polisie by die OR Tambo-lughawe oorgegee. Chandler het hierna op aanklag van bedrog in die hof verskyn en is op borgtog van R5 000 vrygelaat. Hy moet weer op 15 Mei in die hof verskyn. Chandler het bedank nadat hy glo voorgegee het dat hy ŉ lugdiensvervoer-vlieglisensie (ATPL) het, terwyl hy net oor ŉ kommersiële vlieglisensie beskik het. Hy het meer as 20 jaar lank vliegtuie gevlieg. SAL het vroeër gesê die kwessie het onder sy aandag gekom ná ŉ ondersoek na ŉ voorval op 6 November toe vlug SA260 na Frankfurt, Duitsland, atmosferiese versteurings teëgekom het terwyl dit oor die Switserse Alpe gevlieg het. Dit het daartoe gelei dat die vliegtuig se enjin vinniger gedraai het en ŉ regstellende maneuver is uitgevoer om stabiele vliegtoestande te herstel. Die vliegtuig het veilig in Frankfurt geland en ŉ ondersoek is na die voorval begin. Die ondersoek het bevind die vliegtuig was lugwaardig, dat sy lading aan gewig- en balansperke voldoen het en dat alle onderhoudskontrole op datum was. Die bemanning wat betrokke was by die voorval is aan ŉ deeglike beoordeling en herevaluasie onderwerp. “Tydens die ondersoek na die voorval het die SAL agtergekom dat een van sy vlieëniers, ŉ senior eerste offisier wat in beheer van die vlug was, valslik beweer het dat hy ŉ ATPL het terwyl hy net oor ŉ kommersiële vlieglisensie beskik het,” het Tlali Tlali, woordvoerder van SAL, gesê. Die SAL vereis dat al sy vlieëniers binne vyf jaar nadat hulle vir die lugdiens begin werk het ŉ ATPL moet bekom. Volgens Tlali is die vlieënier teen ŉ hoër salarisskaal bevorder en vergoed weens die wanvoorstelling en daarom het die lugredery ŉ strafregtelike klag teen hom aanhangig gemaak. Die Burgerlike Lugvaartowerheid ondersoek ook die voorval.